Diari Oficial de la Generalitat Valenciana


Sumari del DOGV 9274, del 09-02-2022 (2022/625)

RESOLUCIÓ de 24 de gener de 2022, de la Direcció General de Qualitat i Educació Ambiental, de delegació de competències en matèria d'estimació d'impacte ambiental.
-------------------------------------------------------------------------------------------------------------------------------------------------------------------

### Dades del document

Número de DOGV
:   9274

Data del DOGV
:   09-02-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/625


Data del document
:   24-01-2022

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica

RESOLUCIÓ de 24 de gener de 2022, de la Direcció General de Qualitat i Educació Ambiental, de delegació de competències en matèria d'estimació d'impacte ambiental. [2022/625]  
El Decret 176/2020, de 30 d'octubre, del Consell, pel qual s'aprova el reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, determina en l'article 13.f, que correspon a la Direcció General de Qualitat i Educació Ambiental el desenvolupament, entre altres funcions, de l'avaluació d'impacte ambiental, consistent en la tramitació de les avaluacions d'impacte ambiental de projectes públics i privats.  
  
De la mateixa manera, l'article 19 del mencionat reglament orgànic i funcional determina com a expressió del principi de desconcentració administrativa, l'existència en cadascuna de les capitals de les províncies d'Alacant, Castelló i València d'una Direcció Territorial d'Agricultura, Medi Ambient, Canvi Climàtic i Desenvolupament Rural, amb competència en el territori de la respectiva província. Aquestes direccions territorials depenen de la Sotssecretaria i de les direccions generals en consideració a la matèria a què, en cada cas, faça referència la corresponent actuació administrativa.  
El volum i la diversitat dels projectes subjectes a declaració, informe i estimació d'impacte ambiental, la regulació dels quals està establida en la Llei 21/2013, de 9 de desembre, d'avaluació ambiental; en la Llei 2/1989, de 3 de març, de la Generalitat Valenciana, d'impacte ambiental, i el Decret 162/1990, de 15 d'octubre, del Consell de la Generalitat Valenciana, pel qual s'aprova el reglament per a l'execució de la Llei 2/1989, de 3 de març, d'impacte ambiental, modificat pel Decret 32/2006, de 10 de març, aconsella que la tramitació i resolució d'alguns d'aquests procediments siga delegat en les direccions territorials, en nom d'una major eficiència i eficàcia en l'actuació de la direcció general, la qual cosa al seu torn redunda directament en benefici dels mateixos ciutadans i interessats. L'increment de mitjans personals generat mitjançant els programes de caràcter temporal permeten que aquesta delegació es puga escometre amb els mitjans assignats a les direccions territorials.  
Així, en virtut del que estableixen l'article 63 de la Llei 5/1983, de 30 de desembre, del Consell, i l'article 9 de la Llei 40/2015, d'1 d'octubre, de règim jurídic del sector públic, resolc:  
  
Primer  
Es delega en els titulars de les respectives direccions territorials d'Agricultura, Medi Ambient, Canvi Climàtic i Desenvolupament Rural l'exercici de la competència per a la resolució dels procediments d'estimació d'impacte ambiental, regulats en la Llei 2/1989, de 3 de març, de la Generalitat Valenciana, d'impacte ambiental, i en el Decret 162/1990, de 15 d'octubre, del Consell de la Generalitat Valenciana, pel qual s'aprova el reglament per a l'execució de la Llei 2/1989, de 3 de març, d'impacte ambiental, la tramitació del qual serà realitzada pel servei territorial competent en matèria de medi ambient.  
  
  
Segon  
La present delegació de competència podrà ser revocada en qualsevol moment per l'òrgan delegant, de conformitat amb el que estableixen l'article 9.6 de la Llei 40/2015, d'1 d'octubre, de règim jurídic del sector públic, així com l'article 63.5 de la Llei del Consell. Les atribucions delegades en la present resolució podran ser reclamades en els termes i amb els requisits establits en l'article 10 de la citada Llei 40/2015.  
  
  
Tercer  
En tots aquells supòsits en els quals es faça ús de la present delegació, haurà de fer-se constar expressament aquesta en la resolució o acte que s'adopte, considerant-se així dictades per l'òrgan delegant i sense que, en cap cas, càpia la delegació de competències delegades, més enllà de les situacions previstes de substitució transitòria del titular per motius d'absència o malaltia.  
  
Quart  
En les resolucions dictades en exercici de la present delegació es farà constar que no cap recurs, sense perjudici dels que, si escau, procedisquen en via administrativa i judicial enfront de l'acte pel qual s'autoritza el projecte.  
  
Cinqué  
Queden revocades totes les delegacions que s'oposen al que s'estableix en la present resolució.  
  
Sisé  
De conformitat amb el que s'estableix en l'article 9.3 de la Llei 40/2015, d'1 d'octubre, de règim jurídic del sector públic, s'ordena publicar la present delegació en el Diari Oficial de la Generalitat Valenciana.  
  
Seté  
La present resolució de delegació de competències farà efecte a partir de l'endemà de la seua publicació en el Diari Oficial de la Generalitat Valenciana.  
  
València, 24 de gener de 2022.- El director general de Qualitat i Educació Ambiental: Joan Piquer Huerga.